b'\n_START_ARTICLE_\nMelodije morja in sonca 2004\n_START_PARAGRAPH_\n27. festival Melodije morja in sonca je potekal od 15. do 18. julija 2004 v Avditoriju Portoro\xc5\xbe. Organizatorji festivala so bili Net TV, Avditorij Portoro\xc5\xbe, Dallas Records in Delo Revije. Net TV, ki je poskrbel za neposredni prenos vseh \xc5\xa1tirih ve\xc4\x8derov, se je za sodelovanje odlo\xc4\x8dil potem, ko je RTV Slovenija po finan\xc4\x8dnem minusu predhodnega leta odklonila nadaljnje sodelovanje pri organizaciji festivala._NEWLINE_V dveh polfinalnih ve\xc4\x8derih se je predstavilo 28 pesmi (polovica v prvem, polovica v drugem), ki jih je izmed 95 prijav, prispelih na javni razpis, izbrala pet\xc4\x8dlanska izborna komisija v sestavi Stojan Auer, Matja\xc5\xbe Ukmar, Matej Mr\xc5\xa1nik, Jean Frbe\xc5\xbear in Miran Inhof. Iz vsakega polfinalnega ve\xc4\x8dera se je v finalni ve\xc4\x8der uvrstilo 7 pesmi. Festival se je zaklju\xc4\x8dil z netekmovalnim mednarodnim ve\xc4\x8derom, ki so ga neposredno prena\xc5\xa1ali tudi na Hrva\xc5\xa1kem in v Srbiji. Na njem so poleg slovenskih nastopili tudi pevci iz dr\xc5\xbeav biv\xc5\xa1e Jugoslavije._NEWLINE_Zmagala je skupina Atomik Harmonik s pesmijo Brizgalna brizga.\n_START_SECTION_\nMednarodni ve\xc4\x8der\n_START_PARAGRAPH_\nFestival je sklenil mednarodni ve\xc4\x8der, ki je potekal v nedeljo, 18. julija 2004. Ve\xc4\x8der je povezovala Ivana \xc5\xa0undov. Nastopili so To\xc5\xa1e Proeski, Tony Cetinski, Tereza Kesovija, Dra\xc5\xbeen Ze\xc4\x8di\xc4\x87, Karmen Stavec, Davor Borno, skupina Kingstoni, Werner, Boba Stefanovi\xc4\x87, Avia Band z Jasmino Cafnik, Ro\xc5\xbemarinke, Peter Gra\xc5\xa1o, Magazin, Atomik Harmonik in Alenka Godec.'